I slutningen af februar blev Aalborg Lufthavns hjemmeside ramt af et hackerangreb , som lagde lufthavnens hjemmeside ned i flere timer. Få dage senere gik det ud over Aalborg Universitet. I begge tilfælde var det blot et af flere på landsplan, hvor også Københavns Lufthavn og Københavns Universitet blev ramt. Men spørger man René Rydhof Hansen, lektor ved Institut for Datalogi på Aalborg Universitet, er det begrænset, hvor alvorlige angrebene var. - Umiddelbart virker det som et forsøg på at få noget opmærksomhed og måske skrive sig lidt ind i historien om krigen i Ukraine, lyder hans vurdering. René Rydhof Hansen hæfter sig nemlig ved, at angrebene ikke virker til at være specielt professionelt udført. - De angreb, som vi har set på det seneste, har været såkaldte ”overbelastningsangreb,” hvor det handler om at få en hjemmeside til at gå ned i et par timer – eller en dag, hvis man kan det. Men det svarer dybest set til hærværk. De får ikke nogle data med, og der er ikke tale om et decideret indbrud, forklarer han. En sudanesisk hackergruppe har efterfølgende taget skylden for angrebene, der i bund og grund går ud på at skabe så meget pres på en hjemmeside, at den går ned, forklarer René Rydhof Hansen. - For år tilbage, når SKAT frigav vores årsopgørelse, skulle vi jo alle sammen ind på SKATs hjemmeside for at se årsopgørelsen. Det overbelastede simpelthen systemet, og hjemmesiden gik ned. Det er nøjagtig det samme, der sker her, siger han. Ingen grund til bekymring René Rydhof Hansen maner i det hele taget til besindighed, når talen falder på, om man som almindelig borger skal bekymre sig over de mange hackerangreb. - Så længe det er den type angreb og så længe det er mod meget offentligt vendte hjemmesider, så kan jeg ikke se, at der er nogen grund til at være endnu mere nervøs. Men det er klart, at det taler ind i en historie om, at ’hvis ikke lufthavne eller universiteter kan holde styr på deres hjemmesider, er vi så i fare?’ - Og det er vi ikke, forklarer han og uddyber: - Det er sådan set kun deres forside, som er blevet ramt. Der er ikke nogle kritiske systemer, som er blevet ramt. Der bliver i programmet også tid til at tale om sociale medier og brug af vores data. For nylig meddelte digitaliseringsminister Marie Bjerre (V), at hun har slettet TikTok-app’en på sin telefon. Og det, mener René Rydhof Hansen, er en ganske fornuftig beslutning. Hør hvorfor i ugens afsnit af Indblik, der allerede nu er tilgængeligt på tv2nord.dk og som podcast. Du kan også se programmet i aften klokken 19.50 på TV2 Nord Salto.

Opsummering:
De seneste uger har flere virksomheder i Nordjylland været udsat for hackerangreb. Men hvorfor kommer angrebene netop nu, og skal vi tage vores forholdsregler? Det handler ”Indblik” om i denne uge.